32005R0430
L 071/36
JURNALUL OFÍCIAL AL UNIUNII EUROPENE
REGULAMENTUL (CE) NR. 430/2005 AL COMISIEI
din 15 martie 2005
de punere în aplicare a Regulamentului (CE) nr. 577/98 al Consiliului privind organizarea unei anchete prin sondaj asupra forței de muncă din Comunitate, în ceea ce privește codificarea utilizată pentru transmiterea datelor începând cu anul 2006 și utilizarea unui subeșantion pentru culegerea datelor referitoare la variabilele structurale
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 577/98 al Consiliului din 9 martie 1998 privind organizarea unei anchete prin sondaj asupra forței de muncă din Comunitate (1) în special articolul 3, articolul 4 alineatul (3) și articolul 4 alineatul (4),
întrucât:
(1)
În conformitate cu articolul 4 alineatul (3) din Regulamentul (CE) nr. 577/98, sunt necesare norme de aplicare pentru definirea codificării variabilelor utilizate pentru transmiterea datelor.
(2)
În conformitate cu articolul 4 alineatul (4) din Regulamentul (CE) nr. 577/98, pe baza caracteristicilor anchetei se poate întocmi o listă de variabile, denumite în continuare „variabile structurale”, care se culeg numai ca medii anuale a cincizeci și două de săptămâni, și nu ca medii trimestriale. În consecință, este necesar să se stabilească condițiile de utilizare a unui subeșantion destinat culegerii datelor referitoare la variabilele structurale.
(3)
Având în vedere importanța datelor privind forța de muncă și șomajul, indicatorii totali trebuie să fie coerenți, să provină dintr-un subeșantion anual sau să fie calculați pe baza unei medii anuale a patru eșantioane trimestriale complete.
(4)
Având în vedere importanța datelor culese pe baza modulelor ad hoc, aceste informații trebuie să poată fi combinate cu oricare altă variabilă a anchetei.
(5)
Măsurile prevăzute de prezentul regulament sunt conforme cu avizul Comitetului pentru programul statistic instituit prin Decizia 89/382/CEE, Euratom a Consiliului (2),
ADOPTĂ PREZENTUL REGULAMENT:
Articolul 1
Condițiile de utilizare a subeșantionului destinat culegerii de date referitoare la variabilele structurale sunt prezentate în anexa I.
Articolul 2
Codificarea variabilelor care se utilizează pentru transmiterea datelor începând cu anul 2006 este prezentată în anexa II.
Articolul 3
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 martie 2005.